Mark Minnie se kinders glo hy het die sneller getrekMark Minnie jnr. by sy pa se foto. Foto: Raahil Sain / ANA Die kinders van die voormalige polisiebeampte en medeskrywer van die omstrede boek Die seuns van Bird Island het Vrydag by hul pa se gedenkdiens gesê hulle glo hul pa het die sneller getrek en sy eie lewe geneem. Mark Minnie, ŉ oudspeurder van die Port Elizabeth-polisie se dwelmeenheid, het saam met Chris Steyn, ŉ voormalige ondersoekende joernalis, dié boek geskryf wat vroeër vandeesmaand bekendgestel is. Skaars twee weke later is Minnie dood gevind met ŉ skietwond aan sy kop en ŉ vuurwapen langs hom. ŉ Selfdoodbrief is ook op die toneel gevind. ŉ Gedenkdiens is Vrydag om 12:00 in die NG Kerk Port Elizabeth-Wes se kerksaal vir Minnie gehou nadat hy verlede week dood aangetref is op ŉ vriend se kleinhoewe in Theesecombe. Minnie is Donderdag tydens ŉ private diens veras. Sy diens is onder meer deur sy familie, vriende en voormalige kollegas bygewoon. Minnie se seun, Mark Minnie jnr., het tydens die diens ŉ emosionele huldeblyk gelewer. “Ek sal jou elke dag mis en ek is lief vir jou met my hele hart. Ek hoop dat jy in jou laaste oomblikke, in jou laaste asem toe jy daar gestaan en die sneller getrek het, geweet het hoeveel ek jou lief het en respekteer. Dis al waarvoor ek kan hoop,” het hy gesê. Hy het gesê met die verlies van sy pa voel dit of hy “naak, ontbloot en buite gelaat is om dood te gaan” en dat hy nooit in sy lewe so baie pyn ervaar het nie. Hy het sy pa beskryf as sy rots wat baie vir hom opgeoffer het. Mark het gesê sy pa was nie ŉ lafaard nie. “Ek sal nooit ten volle verstaan nie, maar ek respekteer pa se besluit. Sommige mense sê dat selfdood die maklike uitweg is vir lafaards, maar ek staan vandag hier en sê dat my pa nie een was nie. Hy was verreweg die sterkste persoon wat ek ooit die eer gehad het om te kon ontmoet. Hy het gelewe vir sy kinders. Daar was niks wat hy nie vir ons sou doen nie. En vir hom om ons soos dit te verlaat, was sekerlik die moeilikste ding wat hy ooit moes doen.” Hy het gesê toe hy sy pa se liggaam gesien het, het hy geglo sy pa het vrede gehad. “Sy oë was die blouste blou, mooier as die lug of die oseaan,” het hy gesê. Minnie se dogter, Brooklyn, het ook ŉ huldeblyk gelewer. Sy het haar broer se sentiment herhaal en gesê sy respekteer ook haar pa se besluit. Kol. Priscilla Naidu, polisiewoordvoerder, het vroeër gesê die handgeskrewe selfmoordbrief is deur ŉ handskrifkenner ontleed wat bevestig het dat Minnie dit geskryf het. In Minnie se laaste brief sê hy dat hy moeg is en uitsien na ewige rus. Die res van die brief is aan sy familie gerig. Aan Steyn het hy geskryf: “Die jammerlike krete van die seuns van Bird Island spook die afgelope 31 jaar by my. Uiteindelik is hulle storie bekend. Chrissy, moenie nou opgee nie. Jy is amper daar. Geen staatsamptenare wat jou hierdie keer verhinder om ondersoek in te stel nie.” Minnie en Steyn beweer in Die seuns van Bird Island dat drie voormalige ministers van die Nasionale Party in die 80’s by pedofilie betrokke was. “Dit was Minnie se laaste wens dat slagoffers en mense met meer inligting na vore sal kom en dat daar ŉ behoorlike ondersoek sal wees,” het Steyn vroeër die week in ŉ verklaring gesê. “Hy wou hê die stemme van die slagoffers moet gehoor word. Kom ons maak sy laaste wens waar. Enigiemand met inligting oor die seuns van Bird Island kan ŉ e-pos aan ons stuur na [email protected]” Die polisie het vroeër gesê geen vuilspel word vermoed rakende Minnie se dood nie. Van Minnie se familie en vriende glo egter nie dat hy sy eie lewe sou neem nie. Die polisie is steeds besig met ŉ geregtelike doodsondersoek.